۱۳۹۲ آذر ۱۶, شنبه
میللی حرکت و ماندالا کیمین بیر اونده رین بوشلوقو - آچیق سوز
ماندلا اولدو ، آمما اونون یولو آیریم چیلیقلارلا دولو بو دونیادا هله هله گتمه لی بیر یولدور، گونئی آزربایجان میللی حرکتی لیدرلیک قونوموندا بیر چوخ بوشلوقو وار و گرچک دن ماندلا کیمی بیرینین اورتا یا چیخماسینا موحتاج دیر.
بویوک خبر آژانس لاری، رادیو و تلوزیون لار، گونده لیک و درگیلرین گوندمی ، فیس بوک و دیگر سوسیال شبکه لر ماندلانین اولوم خبری ، اونون فتوشکیل لری ،قیستا سوزلری و اونا حصر اولونموش یازی و مقاله لر له دولوب داشماقدادیر.
گرچک دن ماندلانی بونجا انقلاب لیدرلریندن ، دئولت آدام لاریندان ، سیاست چی و اینسان حاقلاری مودافع لرین دن آییردان نه دیر ؟ ماندلادا نه وار کی دیگرلرین ده یوخدور؟ ماندلانی صدام دان ، خمینی دن ، بوش دان ، فیدل کاسترودان ، مائودان ، لنین دن و یوزلرجه انقلاب چی ، باشقان و سیاست چیدن آیریدان نه دیر؟ گونئی آزربایجان میللی حرکتی تبعیض و آیریمچیلیقا وردیی موجادیله ده ماندلا و اونا اوزگون طرزدن نه اویرنمه لیدیر و بو درسی نجه اویقولامالیدیر؟
منجه ماندلانی توم لیدرلردن آییران نوقطه اونون اینسانا باخیشی و اینسانلیق اوغرون دا حتی اوزونه ایشگنجه ورن اینسانلاری باغیشلاماسیدی ، اونا 27 سنه زیندان ورنلری باغیشلادی ، خالقینی قورشونلایانلاری ، توم شحنه لری ، قاردیانلاری و جاسوس لاری باغیشلادی . قودرتی اله آلیب سیستمی قوردوق دان سونرا آرخاسیندان گلنه یرینی وردی و بیر اخلاق لیدری اولاراق خالقینا و توم دونیا اینسانلیقینا بیر اورنک اولاراق یرینی بیلیب و قورودو.
میللی حرکت تبعیض و آیریمجیلیقا وردیی موجادله ده بونو اورنک آلمالیدیر ، آنجاق بیزیم اینسانیمیز اوزلیک له میللی فعال دنیله ن اینسانلاریمیز و اوزلرین بیر رهبر کیمین گورنلرین گوندلیگی شیدت ، اوفکه ، ددی قودی ایله دولو اولدوقو حالدا گرچک دن بله بیر اورنگی گوز اونون ده گوره بیله جک می ؟ یوخسا صاباحین گونون ده میللی حاکمیت قورولدوقوندا ماندلا دییل ده صدام لارین ، خومینی لرین ، قدافی و کاسترولارین یولو اورنک اولاراق سچیله جک دیر؟! بیزیم بو آیریلیق ، اوفکه پوسکوردن دیالوق و منم منم لیق لریمیز بیزی هارا آپاریب چیخارداجاق دیر ؟ سیزجه میلتیمیز بیزه گونلوموزون ایسته دیی کیمین قاتیلمامالارینین بیر سببی اله بو تاوریمیز دئیل می ؟
آچیق جاسی من میدان دا اولام میللی لریمیز و اونده گئدن لیدرلیق عباسین بیچه ن لردن چوخ گوزوم سو ایچمیر ، بلکیم سعید متین پور زیندان دان خیلاص اولوردا بیزیم گوندم دن ، بو اوفکه لی شیدت لی گوندمی سیله بیله جک دیر ، بلکیم او بیزیم ماندلامیز اولاجاق دیر!
هر حالدا بیزیم ده ماندلامیز اولمالیدیر یوخسا بیز نه میللی قایه لریمیزه چاتا بیله جییک و نه بونجا موجادیله نین خالقیمیزا یاراری اولاجاقدیر ، بو سفه رده تورکجه دانیشان آزربایجان ،آزربایجان دیه ن بیر خومینی ، بیر علیف یا دا ... بیزه حاکیم اولوب بو سفر داهادا چتین گونلره شاهید اولاجاییق
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab